4 หุ้นรพ.วิ่งคึก รับอานิสงส์ยอดโควิดพุ่ง โบรกชี้กำไรโตต่อ 2 ไตรมาส
CHG-BCH-THG-VIBHA วิ่งคึก รับอานิสงส์ยอดโควิดพุ่ง โบรกชี้กำไรโตต่อ 2 ไตรมาส จากรายได้เกี่ยวเนื่องโควิด-19 พุ่งตามการระบาด
22 ก.พ. 2565

ผู้สื่อข่าวรายงานว่าวันนี้ (22 ก.พ. 2565) ราคาหุ้น บริษัท โรงพยาบาลจุฬารัตน์ จำกัด (มหาชน) หรือ CHG ณ เวลา 11:23น. อยู่ที่ระดับ 3.52 บาท เพิ่มขึ้น 0.26 บาท หรือ 7.98% โดยทำจุดสูงสุดที่ 3.54 บาท และทำจุดต่ำสุดที่ 3.30 บาท ด้วยมูลค่าการซื้อขาย 618.92 ล้านบาท
ขณะเดียวกันราคาหุ้น บริษัท บางกอก เชน ฮอสปิทอล จำกัด (มหาชน) หรือ BCH อยู่ที่ 19.70 บาท บวก 0.90 บาท หรือ 4.79% สูงสูดที่ 19.80 บาท ต่ำสุดที่ 19.10 บาท ด้วยมูลค่าซื้อขาย 888.72 ล้านบาท
ส่วนราคาหุ้น บริษัท ธนบุรี เฮลท์แคร์ กรุ๊ป จำกัด (มหาชน) หรือ THG อยู่ที่ 45.75 บาท บวก 1.75 บาท หรือ 3.98% สูงสุดที่ 46 บาท ต่ำสุดที่ 43.75 บาท ด้วยมูลค่าซื้อขาย 70.37 ล้านบาท
อีกทั้งราคาหุ้น บริษัท โรงพยาบาลวิภาวดี จำกัด (มหาชน) หรือ VIBHA อยู่ที่ 2.40 บาท บวก 0.10 บาท หรือ 4.35% สูงสุดที่ 2.40 บาท ต่ำสุดที่ 2.28 บาท ด้วยมูลค่าซื้อขาย 42.95 ล้านบาท
บล.เคทีบีเอสที ระบุในบทวิเคราะห์ว่า ลุ้นกำไรของโรงพยาบาลจะดีต่อเนื่องอีก 2 ไตรมาส หลังจากยอดผู้ติดเชื้อโควิด-19 ในประเทศทรงตัวในระดับสูง ประเมินผู้ป่วยรักษาตามสวัสดิการแน่น หนุนกำไรกลุ่มโรงพยาบาล โดยกระทรวงสาธารณสุข (สธ.) ได้เตือนภัยสถานการณ์โควิดในระดับ 4 ยังเสี่ยงการระบาดเพิ่มขึ้น หนุน Sentiment ให้นักลงทุน Rotate เข้ากลุ่มโรงพยาบาล
โดยหุ้น CHG ทางฝ่ายวิจัยประเมินกำไรสุทธิปี 2565 ที่ 1.37 พัน ล้านบาท ลดลง 55% จากงวดเดียวกันของปีก่อน ส่วนในปี 2566 อยู่ที่ 1.48 พันล้านบาท เพิ่มขึ้น 8% จากงวดเดียวกันของปีก่อน โดยให้เป้าเชิงกลยุทธ์ 3.40 บาท
ด้านบล.ฟินันเซีย ไซรัส ระบุในบทวิเคราะห์ว่า คาดกำไรในไตรมาส 4/2564 ของ CHG ยังแข็งแกร่งแต่ลดลง 21% จากไตรมาสก่อน แต่เพิ่มขึ้น 388% จากงวดเดียวกันของปีก่อน หนุนทั้งปี 2564 เพิ่มขึ้น 314% จากงวดเดียวกันของปีก่อน จากรายได้เกี่ยวเนื่องโควิด-19 พุ่งตามการระบาด ส่วนปี 2565 แม้ทางฝ่ายวิจัยคาดกำไร ลดลง 55% จากงวดเดียวกันของปีก่อน แต่ยังสูงกว่าก่อนโควิด-19 ถึง 128% ขณะที่ Valuation ปัจจุบันเทรดปี 2565 ค่า PER เพียง 21 เท่า (ไม่รวมรายได้โควิด-19 อยู่ที่ 27 เท่า) ต่ำกว่าค่าเฉลี่ยในอดีตที่ 35 เท่า โดยแนะนำ “ซื้อ” ราคาเป้าหมายจาก FSSIA 4.70 บาท